Diari Oficial de la Generalitat Valenciana


Sumari del DOGV 6725, del 01-03-2012 (2012/2137)

ORDE 2/2012, de 20 de febrer de 2012, de la Conselleria de Governació, de convocatòria de concessió d'ajudes públiques destinades als servicis de voluntariat de protecció civil a la Comunitat Valenciana durant l'exercici 2012, per la qual s'aproven les bases reguladores de la convocatòria.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6725

Data del DOGV
:   01-03-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/2137


Data del document
:   20-02-2012

Organisme emissor
:   Conselleria de Governació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 2/2012, de 20 de febrer de 2012, de la Conselleria de Governació, de convocatòria de concessió d'ajudes públiques destinades als servicis de voluntariat de protecció civil a la Comunitat Valenciana durant l'exercici 2012, per la qual s'aproven les bases reguladores de la convocatòria. [2012/2137]
Preàmbul
En compliment del que recull l'article 47.1 de la Llei 13/2010, de 23 de novembre, de la Generalitat, de Protecció Civil i Gestió d'Emergències, el qual establix que la Generalitat ha de fomentar la vinculació voluntària i desinteressada dels ciutadans a les labors de protecció civil, per mitjà de la concessió d'ajudes per a les administracions locals que hagen creat l'agrupació local de voluntaris de protecció civil i per a les associacions o les entitats que exercisquen activitats de protecció civil dins del marc indicat en esta llei, en col·laboració amb les administracions públiques.
Esta orde té com a objecte regular les bases del règim d'ajudes i convocar-les per a l'exercici de 2012.
L'actuació coordinada dels col·lectius implicats en les emergències posa de manifest la necessitat de disposar d'una ferramenta eficaç per a les seues comunicacions, com són les emissores de ràdio.
La recent instauració de la Xarxa COMDES a la nostra Comunitat facilita en gran manera que les comunicacions complisquen l'important paper que realitzen davant de les emergències.
En este sentit, la Generalitat Valenciana ha considerat convenient facilitar a les agrupacions locals de voluntaris de protecció civil i a les associacions o entitats que exercisquen activitats de protecció civil emissores que puguen actuar en esta nova xarxa digital de comunicacions.
D'acord amb el que establix l'article 47.11 del Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991; el que preveu el Decret 5/2011, de 21 de juny, del president de la Generalitat; la Llei 5/1983, de 30 de desembre, del Consell, i el Decret 114/2011, de 2 de setembre, del Consell, pel qual s'aprova el Reglament Orgànic i Funcional de la Conselleria de Governació,
ORDENE
Primer
Convocar la concessió d'ajudes públiques, en règim de concurrència competitiva, d'entrega de mitjans tècnics consistents en emissores de ràdio digital de la Xarxa COMDES, per al servici de les agrupacions locals de voluntaris de protecció civil i de les associacions o entitats que exercisquen activitats de protecció civil.
Segon
La Conselleria de Governació finançarà les ajudes a càrrec de l'aplicació pressupostària 65.94.20.784.02, capítol VII, codi de subvenció T 2055000, Equipament de voluntaris de protecció civil, dels pressupostos de la Generalitat per a l'exercici 2012, per una quantia màxima de seixanta-sis mil cinquanta euros (66.050 €).
Tercer
Aprovar les bases per les quals es regula la present convocatòria d'ajudes i que figuren com a annex de la present orde.
Quart
Les subvencions que concedix esta convocatòria no necessiten la notificació a la Comissió Europea perquè no reunixen els requisits recollits en l'article 107.1 del Tractat de Funcionament de la Unió Europea, ja que les dites subvencions s'atorguen als ajuntaments que hagen creat l'agrupació local de voluntaris de protecció civil i a associacions o entitats col·laboradores amb protecció civil de la Comunitat Valenciana per al finançament dels seus equipaments. Esta acció subvencionada no comporta cap avantatge econòmic ni cap desenrotllament d'activitat econòmica en el mercat relacionada amb l'oferta de béns o servicis. Per tant, amb la percepció d'estes subvencions no hi ha possibilitat de falsejament de la competència que afecte els intercanvis comercials entre estats membres, als efectes que assenyala el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.
DISPOSICIONS FINALS
Primera
Es faculta la directora general de Prevenció, Extinció d'Incendis i Emergències per a dictar les instruccions i adoptar les mesures que considere oportunes per al desplegament i aplicació del que disposa la present orde.
Segona
Esta orde entrarà en vigor l'endemà de la publicació en el Diari Oficial de la Comunitat Valenciana.
Tercera
Contra el que disposa esta orde, que posa fi a la via administrativa, pot interposar-se un recurs potestatiu de reposició davant de l'òrgan que l'ha dictada, en el termini d'un mes des de la publicació en el Diari Oficial de la Comunitat Valenciana, o pot ser impugnada directament davant de l'orde jurisdiccional contenciós administratiu, en el termini de dos mesos, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 20 de febrer de 2012.- El conseller de Governació: Serafín Castellano Gómez.
Annex I
Bases per les quals es regula la convocatòria d'ajudes públiques destinades als servicis de voluntariat de protecció civil
a la Comunitat Valenciana durant l'exercici 2012
Primera. Objecte
És objecte de la present orde convocar la concessió d'ajudes públiques, en règim de concurrència competitiva, d'entrega de mitjans tècnics consistents en emissores de ràdio digital de la Xarxa COMDES, per al servici de les agrupacions locals de voluntaris de protecció civil i de les associacions o entitats que exercisquen activitats de protecció civil.
Segona. Beneficiaris de les ajudes
Podran sol·licitar les ajudes els ajuntaments de la Comunitat Valenciana que disposen d'agrupació local de voluntaris de protecció civil, les associacions o entitats amb què la Conselleria de Governació tinga subscrits acords de col·laboració en matèria de protecció civil i les associacions o entitats que justifiquen labors habituals de col·laboració en matèria de protecció civil amb els ajuntaments on radiquen i que subscriguen el conveni d'adhesió a l'acord marc amb la Conselleria de Justícia i Administracions Públiques, per a la utilització de la xarxa corporativa de comunicacions mòbils digitals d'emergència i seguretat de la Comunitat Valenciana (Xarxa COMDES).
Els beneficiaris de les subvencions hauran de reunir els requisits establits en l'article 13 de la Llei 38/2003, de 17 de novembre, General de Subvencions.
Tercera. Actuacions subvencionables
Les ajudes, que tenen la naturalesa jurídica de subvencions, aniran dirigides a l'entrega d'una emissora de ràdio digital de la Xarxa COMDES als ajuntaments i a les associacions beneficiaris.
El nombre total d'emissores de ràdio que entregarà la Conselleria de Governació, en concepte d'ajudes en espècie, seran adquirides per mitjà d'un expedient de contractació pública, amb la finalitat exclusiva d'entregar-les a un tercer, d'acord amb la disposició addicional quinta de la Llei 38/2003, de 17 de novembre, General de Subvencions, i l'article 3 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
El contracte haurà d'ajustar-se a les condicions fixades en l'acord marc de subministrament i servicis associats de terminals Tetra, de conformitat amb el que preveuen els articles 180 a 182 de la Llei 30/2007, de 30 d'octubre, de Contractes del Sector Públic.
La Conselleria de Governació es farà càrrec del pagament directe a l'empresa adjudicatària del concurs de l'import a què puge l'adquisició de les emissores objecte de la subvenció.
Les actuacions que se subvencionen per mitjà de la present convocatòria d'ajudes tindran la consideració de gastos d'inversió.
Quarta. Forma de fer efectiva l'ajuda a cada beneficiari
L'ajuda es farà efectiva a cada beneficiari per mitjà de l'entrega de les emissores adquirides enumerades en la base tercera de la present orde.
Quinta. Iniciació del procediment
1. Les sol·licituds es realitzaran per mitjà d'una instància normalitzada dirigida a la Direcció General de Prevenció, Extinció d'Incendis i Emergències (Conselleria de Governació), segons el model normalitzat que figura en l'annex II, i es presentaran en el Registre d'Entrada de la Conselleria de Governació (c/ Historiador Chabàs, núm. 2, 46317 València), o en els registres de les delegacions territorials de Governació a Alacant (c/ Rambla de Méndez Núñez, 41) i Castelló de la Plana (c/ Major, 78), així com en qualsevol dels llocs a què es referix l'article 38.4 de la Llei 30/1992, de 26 de Novembre, de Règim Jurídic de les Administracions Públiques i del Procediment Administratiu Comú.
2. L'esmentada sol·licitud s'ha de presentar firmada per l'alcalde president amb el segell de la corporació o pel president de l'entitat. Junt amb la sol·licitud s'ha de presentar la documentació següent:
a) Memòria d'activitats de l'últim any, si no ha sigut remesa anteriorment.
b) Domiciliació bancària segons el model normalitzat que figura en l'annex III, excepte si s'ha presentat amb anterioritat i no ha experimentat variació; en este cas serà suficient la declaració en este sentit.
c) Si el sol·licitant denega l'autorització perquè la Generalitat requerisca telemàticament les dades relatives al compliment de les obligacions tributàries i davant de la Seguretat Social, haurà d'aportar, en conseqüència, la documentació acreditativa d'estar al corrent de les dites obligacions.
S'eximixen les entitats locals sol·licitants de l'obligació d'acreditar que es troben al corrent de les obligacions tributàries i davant de la Seguretat Social, d'acord amb el que disposa l'article 3 de l'Orde de 30 de maig de 1996, de la Conselleria d'Economia i Hisenda, sobre la forma d'acreditar pels beneficiaris de subvencions l'exigència prevista en l'article 47.7 del Text Refós de la Llei d'Hisenda Pública de la Generalitat Valenciana.
3. El termini de presentació de sol·licituds per a la concessió d'ajuda pública serà de dos mesos comptadors a partir de l'endemà de la publicació de la present orde en el Diari Oficial de la Comunitat Valenciana. Serà aplicable, per al còmput del termini, el que establix en este sentit la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú. L'incompliment d'este termini determinarà la inadmissió de la sol·licitud.
Sexta. Instrucció del procediment
1. La instrucció del procediment serà realitzada per la Subdirecció General d'Emergències i Planificació de la Direcció General de Prevenció, Extinció d'Incendis i Emergències, en els termes que preveu l'article 24 de la Llei 38/2003, de 17 de novembre, General de Subvencions.
2. D'acord amb el que disposa l'article 25.3 de la Llei 38/2003, de 17 de novembre, General de Subvencions, i l'article 71.2 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú (LRJPAC), si la sol·licitud no reunix els requisits necessaris o falta cap dels documents exigits, es requerirà per escrit l'interessat perquè en el termini màxim i improrrogable de 10 dies esmene la falta o adjunte els documents preceptius, i se l'advertirà que, si no ho fa així, es considerarà que desistix de la seua petició, amb la resolució prèvia del conseller de Governació.
3. Per a l'avaluació de les sol·licituds es constituirà una comissió de valoració integrada per:
- El cap del Servici de Planificació de la Subdirecció General d'Emergències i Planificació de la Direcció General de Prevenció, Extinció d'Incendis i Emergències, el qual exercirà de president.
- Un representant de la Subsecretaria de la Conselleria de Governació.
- Dos representants de la Subdirecció General d'Emergències i Planificació de la Direcció General de Prevenció, Extinció d'Incendis i Emergències, un dels quals exercirà de secretari.
4. La comissió s'ha d'ajustar en el funcionament al que preveuen els articles 22 i següents de l'LRJPAC.
Sèptima. Criteris d'avaluació de les sol·licituds
Els criteris de valoració que es tindran en compte per a atorgar les ajudes seran els següents:
- En primer lloc, els ajuntaments amb l'agrupació local de voluntaris de protecció civil, que van sol·licitar l'ajuda l'any 2011 i que no van ser beneficiaris.
- En segon lloc, les associacions o les entitats que exercisquen activitats de protecció civil, que van sol·licitar l'ajuda l'any 2011 i que no van ser beneficiàries.
- En tercer lloc, les associacions o les entitats que exercisquen activitats de protecció civil.
- En quart lloc, els ajuntaments amb l'agrupació local de voluntaris de protecció civil pertanyents a municipis de menys de 5.000 habitants.
- En quint lloc, la resta d'ajuntaments amb agrupació local de voluntaris de protecció civil per rigorós orde d'entrada.
Octava. Resolució
La comissió de valoració elevarà la seua proposta al conseller de Governació, el qual resoldrà el procediment de concessió d'ajudes i notificarà la seua resolució en el termini màxim de 3 mesos des de la finalització del termini de presentació de sol·licituds. L'ajuda s'entendrà desestimada si no recau una resolució en l'esmentat termini, sense perjuí de l'obligació que té l'Administració de resoldre expressament totes les sol·licituds que li formulen.
Novena. Recursos
Contra les resolucions del conseller de Governació es pot interposar potestativament un recurs de reposició davant d'este en el termini d'un mes comptador des de l'endemà de la notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
Deu. Obligacions del beneficiari
1. Són obligacions de les entitats subvencionades les següents:
a) Realitzar l'activitat que fonamenta la concessió de la subvenció al llarg de l'any en què es convoquen.
b) Acreditar davant de l'entitat concedent la realització de l'activitat, així com el compliment dels requisits i les condicions que determinen la concessió o el gaudi de l'ajuda.
c) Sotmetre's a les actuacions de control financer que corresponen a la Intervenció General en relació amb les subvencions i les ajudes concedides.
d) Comunicar a l'entitat concedent l'obtenció de subvencions o ajudes per a la mateixa finalitat, procedent de qualssevol administracions o ens públics, tan prompte com es conega i, en tot cas, amb anterioritat a la justificació de l'aplicació donada als fons percebuts, d'acord amb el que disposa la Llei 38/2003, de 17 de novembre, General de Subvencions.
e) Estar al corrent en el compliment de les obligacions tributàries i davant de la Seguretat Social abans que es dicte la proposta de resolució de la concessió.
f) No alterar la finalitat de les subvencions i complir les obligacions que establix la legislació vigent per als perceptors de fons públics.
g) Facilitar la inspecció i el control de la Conselleria de Governació, a fi de conéixer qualsevol aspecte de l'activitat objecte de la subvenció.
h) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.
i) Deixar constància expressa de la condició de programa subvencionat per la Generalitat en qualsevol relació amb tercers.
j) Reintegrar els fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.
k) No estar incurses en les prohibicions que s'establixen en l'article 13.2 i, si és el cas, 13.3, de la Llei 38/2003, de 17 de novembre, General de Subvencions.
2. L'incompliment de les anteriors obligacions donarà lloc a l'exigència de responsabilitats que corresponguen d'acord amb la legislació vigent i de forma especial en el que disposa el Decret Legislatiu de 26 de juny de 1991, del Consell, pel qual s'aprova el text refós de la Llei d'Hisenda Pública de la Generalitat.
Onze. Forma de fer efectiva l'ajuda
L'ajuda en espècie es farà efectiva a cada ajuntament i associació beneficiària per mitjà de l'entrega de l'emissora objecte de la base tercera de la present orde, i l'acceptació d'esta per mitjà de la firma de l'acta de recepció.
Dotze. Justificació de l'ajuda
Per a la percepció de l'ajuda, els ajuntaments i les associacions beneficiaris hauran de firmar l'acta de recepció de les emissores adjudicades, d'acord amb el que disposa l'article 30.2 de la Llei 38/203, General de Subvencions.
Tretze. Control i seguiment
La Direcció General de Prevenció, Extinció d'Incendis i Emergències realitzarà el control i el seguiment de les accions a través de les comprovacions que considere necessàries amb vista al compliment per part del beneficiari de les seues obligacions i de les condicions i termes pels quals haja obtingut la subvenció.
Catorze. Revocació i reintegrament de l'ajuda concedida
L'incompliment per part del beneficiari de qualsevol dels requisits, les condicions i la resta de circumstàncies que van donar lloc a la concessió de la subvenció, la variació de la finalitat de la subvenció o l'actuació o la falta de justificació de la realització del projecte, així com qualsevol altra causa de les previstes en l'article 37 de la Llei 38/2003, de 17 de novembre, General de Subvencions, donarà lloc a la incoació, per l'òrgan competent per a la concessió de les ajudes, del corresponent expedient, que podrà finalitzar, si és el cas, amb la devolució de l'emissora entregada o de l'import equivalent al preu d'adquisició del bé; en tot cas serà exigible l'interés de demora corresponent.
En la tramitació del procediment s'ha de garantir, en tot cas, el dret d'audiència de l'interessat. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions i proves que les adduïdes per l'interessat.
Quinze. Publicitat de les subvencions concedides
Als efectes previstos en l'article 18 de la Llei General de Subvencions, es publicarà en el Diari Oficial de la Comunitat Valenciana la relació de les subvencions concedides d'acord amb les presents bases.
Esta relació inclourà les prescripcions contingudes en el número 1 de l'esmentat article 18, relatives a la convocatòria, el programa i el crèdit pressupostari, la quantitat concedida i la finalitat de la subvenció.
La publicació de les ajudes concedides no suplirà en cap cas la notificació d'estes als beneficiaris, ni produirà altres efectes que els perseguits per la Llei General de Subvencions.
Setze. Règim jurídic aplicable
En tot el que no preveu esta resolució els ajuntaments beneficiaris, així com les altres entitats beneficiàries, se sotmetran al que establixen la Llei d'Hisenda Pública de la Generalitat Valenciana, aprovada pel Decret Legislatiu de 21 de juny de 1991; la Llei de Pressupostos de la Generalitat per al 2012; la Llei 38/2003, de 17 de novembre, General de Subvencions; el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, i la resta de normativa aplicable.
Dèsset. Acceptació de les bases
La participació en la present convocatòria implica l'acceptació de les bases que la regulen.aNNEX IIIANEXO III